ສະມາຊິກສະພາສູງສະຫະລັດ ສະເໜີໃຫ້ໂຈະ ການຊ່ອຍເຫລືອ ດ້ານອາຫານ ແກ່ເກົາຫລີເໜືອໄວ້
ທ່ານ Richard Lugar ເຕືອນລັດຖະບານທ່ານໂອບາມາ ວ່າບໍ່ຄວນໃຫ້ການ ຊ່ອຍເຫລືອອາຫານຕື່ມອີກ ແກ່ເກົາຫລີເໜືອ ຈົນກ່ວາຈະມີຄະນະຕິດຕາມເບິ່ງ.
ສະມາຊິກສະພາສູງຊັ້ນນໍາຂອງສະຫະລັດທ່ານນຶ່ງ ກ່າວຕໍ່ລັດຖະບານທ່ານໂອບາມາວ່າ ສະຫະລັດບໍ່ຄວນຈະສົ່ງເຂົ້າປາອາຫານໄປຊ່ອຍເກົາຫລີເໜືອຕື່ມອີກ ນອກຈາກວ່າຈະມີການ ຈັດຕັ້ງຄະນະຕິດຕາມເບິ່ງການຊ່ອຍເຫລືອນີ້ເສຍກ່ອນ ເພື່ອຮັບປະກັນວ່າການຊ່ອຍເຫລືອ ໄປຮອດໄປເຖິງມືພວກທີ່ຕ້ອງການເຂົ້າປາອາຫານນີ້ແທ້ໆນັ້ນ ສະມາຊິກສະພາສູງສະຫະລັດ ທ່ານ Richard Lugar ຜູ້ນໍາພັກ Republican ໃນ ຄະນະກໍາມາທິການດ້ານຄວາມສໍາພັນຕ່າງປະເທດ ໄດ້ຖະແຫລງເຊ່ນນັ້ນໃນວັນຈັນວານນີ້ ໃນຂະນະທີ່ເຈົ້າໜ້າທີ່ສະຫະປະຊາຊາດຈໍານວນນຶ່ງກໍາລັງຢູ່ໃນເກົາຫລີເໜືອ ເພື່ອຊັ່ງຊາຕີລາ ຄາ ເບິ່ງຄວາມຕ້ອງການຂອງເກົາຫລີເໜືອ ຫລັງຈາກໄດ້ປະເຊີນກັບລະດູໜາວທີ່ໜາວຜິດ ປົກກະຕິນັ້ນ ໂຄສົກຍິງປະຈໍາອົງການອາຫານໂລກຂອງສະຫະປະຊາຊາດກ່າວຕໍ່ອົງການ ຂ່າວ AP ທີ່ນະຄອນນີວຢອກວ່າ ສະຫະປະຊາຊາດວາງແຜນຈະໃຫ້ການຊ່ອຍເຫລືອເຂົ້າ ປາອາຫານ ຕື່ມອີກ 3 ແສນໂຕນ ແກ່ເກົາຫລີເໜືອ ສະຫະລັດບໍ່ໄດ້ບອກໃຫ້ຮູ້ວ່າຕົນຈະບໍລິຈາກຊ່ວຍຫລາຍເທົ່າໃດ ໃນແຜນການຂອງສະຫະປະຊາຊາດນັ້ນ ແຕ່ລາຍງານຂ່າວເວົ້າວ່າ ທາງລັດຖະບານກຸງວໍຊິງຕັນ ກໍາລັງພິຈະລະນາເລື້ອງນີ້ຢູ່